عوام 1980

عوام 1980 ؤلا عقد 1980 ولّا التمانينات د لقرن لعشرين هوّ عقد ديال الزمان بدا ف 1 يناير 1980 و سالا ف 31 دجنبر 1989. هاد لعقد عرف لهيمنة ديال لمحافظية و لاقتصاد ديال السوق لحرة، زيادة ديال زاخام صوسيوقتيصادي سبابو التطور الطيكنولوجي، و تبعاد ف لعالم كامل على لاقتصاد لمخطط، لي خدات بلاصتو الراسمالية د الليسّي فير ب لمقارنة معا السبعينات. معا الزيادة ديال التفكيك لاقتصادي ف لعالم لمتقدم، عدد ديال الشركات لعالمية بداو كيحوّلو عمليات التصنيع ديالهم ل طايلاند، لمكسيك، كوريا الجنوبية، طايوان، و الشينوا. ب لموقابيل، الجاپون و المانيا لغربية عرفو نمو قتيصادي كبير ف هاد لعقد. الجايحة ديال السيدا تعرفات ف التمانينات، و من ديك الساع قتلات كتر من 40، 4 مليون واحد (تال 2022). ف نفس لوقت، النظرية ديال تبدال د لمناخ بدات كاتنتاشر ف لاوساط لعلمية و السياسية. لعدد ديال بنادم ف لعالم داز من 4، 4 ل 5، 3 مليار واحد. السياسة و لاقتصاد. لعقد اللخر ديال لحرب لباردة بدا ب مواجهات مستامرة بين الجوج قوى لعظمى، لميريكان و لاتحاد السوڤياتي. التوترات بيناتهم طلعو بزّربة، بعدما الرئيس لميريكاني رونالد ريڭان حيّد السياسة د لانفراج، و ولّا عندو موقف عدواني ضد السوڤيات. للمرة اللولة من لازمة د الصواريخ د كوبا ف 1962، لعالم قرّب بشكل خطير للحرب النووية، ولايني ف النص التاني د لعقد، التوترات بينات لقوى لعظمى نقصات، و ف اللخر طاح لاتحاد السوڤياتي. لبلدان النامية ف لعالم كامل عاناو من صعوبات جتيماعية و قتيصادية سبابها لازمات د الديون، شي لي خلاهم يطلبو معاونة مالية من عند صندوق لفلوس الدولي و لبنك الدولي. اتيوپيا عرفات مجاعة كبيرة ف وقت لحكم لفاسد ديال مينڭيتسو هايلي ماريام، و ولّات معتامدة على لمعاونة لبرانية على ود توفير لماكلة للسكان ديالها. لعالم تموبيليزا باش يجمع لفلوس ل هاد لغاراض، بحال لحفلات لموسيقية د لايڤ اييد لي تدارو ف 1985 ف جوج بلايص، لندن ف النڭليز و فيلاديلفيا ف لميريكان. بزاف د لاحدات لعنيفة و لحروب طراو، بحال لحرب لاهلية د انڭولا، لحرب لاهلية د اتيوپيا، لمطايفة د لمورو، لحرب لاهلية د صالڤاضور، حرب الشجيرات د ؤڭاندا، التمرد د لاووص، لحرب د ايران و لعراق، لحرب لافغانية السوڤياتية، حرب لبنان د 1982، حرب لفالكلاند، لحرب لاهلية السودانية التانية، التمرد ديال جيش مقاومة الرب، و حرب ناڭورنو كاراباخ اللولة. ف هاد لعقد، لاسلاموية ولّات قوة سياسية كبيرة، و بزاف ديال لمنظمات الجهادية تاسسو، منهم تنظيم لقاعدة. ف 1986، لقومية عرفات رجوع ف لكتلة الشرقية، و بانت الرغبة ف الديموقراطية ف بلدان لاتحاد السوڤياتي. لازمة لاقتصادية كمّلات الصورة و خلات ميخاييل ڭورباتشيڤ يدير سياسة لڭلاصنوصط و لپيريسطرويكا، لي ضعّفو السلطة ديال لحيزب الشيوعي، شرّعو لمعارضة و قننو اشكال محدودة ديال الراسمالية بحال الشركات التشاركية معا شركات ف بلدان راسمالية. من بعد توترات ف اغلب سنوات لعقد، ف 1988 كانت لعلاقات بين لكتلة الشيوعية و لكتلة الرسمالية بدات كاتحسّن بزاف، و لاتحاد السوڤياتي مابقاش باغي باش يدافع على لحكومات ديالو ف لبلدان لي تابعة ليه. عام 1989 جاب معاه انقلابات و محاولات د لانقلاب ضد عدد د لحكومات الشيوعية بحال ف هنڭاريا، المانيا الشرقية، پولونيا، لاحتجاجات ديال ساحة تيانانمين ف الشينوا، التورة لمخملية ف تشيكوصلوڤاكيا، و لانقلاب ضد نظام نيكولاي تشاوتشيسكو ف رومانيا. الطيحة ديال حيط برلين زلزلات لموازين الجيوسياسية. لحرب لباردة سالات ف لبدية د التسعينات ب معاودة توحيد المانيا، و لانحلال د لاتحاد السوڤياتي من مور لمحاولة د لانقلاب د غشت 1991. الديموڭرافيا. التمانينات عرفات اكبر نمو ديال السكّان د لعالم ف التاريخ لي داز لعدد ديالهم من 4، 4 ل 5، 3 مليار، ب 1، 33 مليار د لولادات و 480 مليون د لوفيات. النمو السكاني كان كبير سيرتو ف افريقيا، الشرق لاوسط و بلدان جنوب اسيا، ب نسبة د النمو طبيعية فاتت 4% ف لعام. ف هاد لعقد لاجهاض لانتقائي بسباب الجنس ستامر ف الشينوا و لهند، حيت الطيكنولوجيا د لفوق-صوت خلات لواليدين يجهضو لبنات و يفضّلو لولاد. الطيكنولوجيا. عوام 1980 عرفو تطور كبير ف الجينيتيك و الطيكنولوجيا الرقمية. مور سنوات ديال التجارب على لحيوانات من 1985، ف ماي 1989 تدار اول تعديل جيني على 10 د الناس بالغين، لي عطا من بعد اول تطبيق عملي ديال لعلاج الجيني ف شتنبر 1990. اول مومّويات ب الديزاين، جوج د التويميات بنات، تدارو ف اللابو اللخر د 1989، و تولدو ف يوليوز 1990، بعد عملية ديال التكاتر ب لاسيست ب التشخيص الجيني قبل الزريع لي دار خبلة. لكرا د لولّادة لي تدارت لمرة اللولة ف 1985 و عطات اول ولادة ف 1986، عطات لامكانية باش مرا تكون ام بيولوجية بلا ما تدوز من لحمل للمرة اللولة ف التاريخ. لانتيرنيت لعالمي بداو كيتشّكلو لمعالم ديالو عند لاكاديميين ف النص التاني د التمانينات، زيادة على ريزوات خرين ل اغراض اكاديمية و تيجارية بحال يوزنيت، فيضونيت و سيستيم لوحة الداطا. معا لمجية د عام 1989، لانتيرنيت و الريزوات لي مكونيكطين ليه ولّاو كيشكّلو سيستيم عالمي ب روابط عابرة للمحيطات و ب ساطليتات و عڭايد ف اغلب لبدان لمتقدمة. ب لاعتماد على خدمة لي كانت دارت قبل، قدر لباحت لبريطاني تيم بورنرز لي باش يوفرماليزي لكونصيپط ديال لويب ف 1989. التفراج ف التلفازة ولّا منتاشر ف لعالم التالت، و عدد التلفازات لي مخدّمين ف الشينوا و لهند تزاد ب 15 و 10 د لمرات على التوالي. لكونصول د اطاري ديال لوعاب التيليجو تنتاشرات ف النص اللول د لعقد، و لعبة سپييس انڤيدرز (لغزاة د لفضاء) كانت اشهر لعبة ف لپلاطفورم. لكراش د 1983 قتل الشعبية ديال سيستيم اطاري و ديال صناعة لوعاب التيليجو بشكل عام، تا بانت نينتادو. ف 1989 بان لڭيم بوي لي كيتشد ف ليد. اكتر لالعاب ف لمبيعات كانو سوپر ماريو بروص و تيتريس. اكبر لعبة ديال لاركيد (ماكينة د اللعب) د هاد لعقد هيّ پاكمان. لپيسي د الدار ولّا منتاشر. لپيسي د اي بي ام بان ف 1981. ماكينطوش بان ف 1984. شوف تا. كرونولوجيا. مقالات د لعقد د 1980: